Winkeleienaars met skuldenaars se ID’s, kaarte betrap | Netwerk24
Deur André Damons 01 Augustus 2019 17:39
Die polisie in Keimoes het op dié Sassa-, bankkaarte en identiteitsdokumente beslag gelê toe hulle op drie winkels toegeslaan het. Foto: André Damons
Drie buitelandse winkeleienaars verskyn eersdaags in Keimoes in die Noord-Kaap in die hof nadat hulle Woensdagaand met mense se Sassa-kaarte en identiteitsdokumente betrap is.
Die Sassa-kaarte en ID’s behoort glo aan mense wat die winkeleienaars geld skuld.
Kapt. Olebogeng Tawana, ’n polisiewoordvoerder, sê die mans is in hegtenis geneem nadat lt.kol. Barney Visagie, stasiebevelvoerder van die Keimoes-polisiekantoor, inligting van ’n inwoner ontvang het.
Volgens die inligting was daar winkeleienaars wat in besit was van Sassa-, bankkaarte en ID’s van hul klante wat glo in die skuld was by hulle.
Sers. Skalk Oberholster, konst. Louis Kotzee en konst. Vuyo Nxusani van die Keimoes-misdaadvoorkomingseenheid het omstreeks 20:50 op die wenk gereageer en die drie winkels besoek en dit deursoek.
Volgens Tawana het die beamptes 178 pakkies met Sassa-, bankkaarte en ID’s, wat aan inwoners behoort, in die winkels gekry.
Die drie winkeleienaars is in hegtenis geneem vir die oortreding van die Nasionale Kredietwet.
11 in hegtenis oor gekloonde Sassa-kaarte